정조 14년
忠淸全羅兩道儒生生員尹載厚朴商楫李膺福李晦根進士李顯文韓師獻李薰幼學尹鳳烈閔文洙鄭晢明朴周煥朴尙鼎金大鎭金大鈺朴履中閔百會李增祥李㝡祥李鎭國金再祿金再福朴就瑞朴漢瑞朴理瑞李鎭海李鎭百李雨榮朴述煥朴震煥柳英弘金弘述金時述柳道煥柳章煥朴漢老朴漢鎭宋履輝宋時輝李再光朴事曾李雨德李永載李雨及朴光先朴漢昇金致俊金致任金鍾文柳震秀金鍾遠朴柔煥朴棨煥朴商健金鍾淳朴鼎瑞蔡明圭蔡晉圭洪宗顯卞厚鎭宋熙咸宋載祜宋克鉉宋應鼎金漢運朴重柔宋宜鉉宋一德盧新爀宋顯增宋顯重盧宗爀鄭興祚宋壽基李顯膺宋慶相柳成五金大中金箕中韓慶百宋聖文延鳳祚宋啓周李仁載宋道輝金熀洪宗弼閔沃洙朴漢吉朴漢純朴漢璧蔡華爕韓𨪎李郁載李昌載閔百升李英郁卞會中卞得中鄭翼柱鄭世輝柳星老卞九鎭宋霙宋宋山輝朴奎鎭宋元泰李泰載閔百述朴雲瑞朴雲鉉卞由鎭蔡執圭閔復洙閔百協金由正金熲金孝正朴來漢朴尙謙金守正金安正金奎正宋載賢朴基彩朴爀宋台鎭盧鼎爀李相聖金恒重具廷弼具廷尹宋梅相朴承大李鵬祥崔有鼎申光道具敏行李啓朱李宗台申光軾朴衡秀宋翼相姜龍煥朴義大李炯具敬行李邦爕李鵬海具純行安宅濟宋喜相李允謙李網李弘祿具益行閔謐姜鳳煥李東標趙志彦崔有箕具復行朴宗崇李師洙宋煥甲金礪中申脩李在祿李雨祿李宜茂李朝燁安一濟李應台朴三秀黃仁綱宋頤相安實朴五秀李明謙金脩潤李光祿申光轍李升台柳成樑崔珪朴獜煥金晦淳尹成烈金光兵沈寬澤金錫蕃羅致德金錫武辛命壽金錫天金錫河辛興運朴宗賢李俊喆尹泰爀洪文彬南景燁尹致任吳煥周朴宗五疏曰伏以惟我國朝表章忠賢之臣許以不祧之典者其例有三曰道學也曰功勳也曰節義也夫道學爲百世之宗師而從祀文廟則從以不祧功勳濟一時之艱危而策名勳府則于以世享至若節義則恭惟我英宗大王特念其決熊魚之取捨立天地之常經直與道學功勳竝立而不朽故始自甲戌年間以義起例於是乎有特許不祧之典嗚呼此誠大聖人所作爲不拘故常奬勵忠節聳一世之觀聽樹百代之風聲曷不休哉曷不盛哉惟此節義之人未必兼備於道學功勳而朝家褒尙優異之典式至於世祀不遷作爲昭代之美法而今以道學功烈節義兼備之大賢亦已發端於不祧而尙在於未了之案者有之卽先正臣文簡公金淨是已嗚呼金淨是我朝大賢也其平生本末國乘野史炳烺可考不待臣等之猥煩而如論其道學之盛則生有異質早歲志學門路最正造詣獨超及其立朝行道堯舜君民之志實與先正臣文正公趙光祖同條而共貫則其道學之高明允爲斯文之宗師故先正臣文純公李滉以爲沖庵學問高於人一等有此見識而不得如其志豈不悲哉沖庵卽淨之號也先正臣文成公李珥爲淨院享祝文有曰希聖師賢學如不及造詣精深升堂入室宗師百世繼在後儒又按文忠公臣李廷龜撰淨碑有曰先生天分甚高識見超邁安和而莊重敦大而輝光卽此諸先正所尙論可見道學之大頭顱也若論其功烈之蹟則乙亥年請復溫陵之疏立人紀於旣墜護國本於將搖蓋其反復敷陳至爲哀痛惻怛義理之嚴正質鬼神而無疑功烈之卓絶載汗史而昭垂嗚呼當時之事尙忍言哉强臣跋扈國母廢黜則彝倫之變極矣奸凶窺覬元子危疑則宗社之托殆矣民彝斁敗擧國齊憤而無一人挺身抗言則淨乃職在外郡不避機鋒糾合同志抗疏力言噫尺紙瀝血揭萬古之綱常而母后之冤始暴寸管代鉞破群邪之心膽而儲君之危復奠及夫二百年後溫陵復位義理克伸者莫不權輿於此疏百代之下凜凜有生氣故先正臣李珥又於淨建院奉安文有曰生鍾間氣學廻狂瀾早掦王庭辰告遠猷蓋指乙亥疏之爲宗國遠謨而言則功烈之不可沒非止於濟一時之艱危也明矣至若節義之卓然有不可誣者己卯之禍因此一疏而醞釀淨與光祖首罹其綱最被慘毒當時之事至今於悒忘身殉國之志已決於草疏之日舍生取義之烈亦足有辭於後故文貞公臣申欽贊淨之氣節忠義曰峨嵋千仞雪色峥嶸文正公臣李縡記淨草疏遺蹟碑有曰先生之風澟乎其不死而君臣父子之倫天經地義亘萬世而長存嗚呼此實淨之本末梗槪而言其道學則如彼其高也蹟其功烈則如彼其偉也考其節義則又如彼其烈也有一於此尙可蒙世祀之典況兼而有之而獨未蒙不祧之成命者豈不爲昭代之缺典而士林之嗟惜者乎蓋其事實委折臣請歷擧而悉陳之淨之被禍也其妻贈貞敬夫人宋氏痛冤自盡臨歿有言曰公論之定必待百年幽冤未伸之前雖百代勿埋神主可也蓋宋氏之意誠以淨請復溫陵之疏亶出於正坤位安國本之苦心血誠受禍之酷抱冤之深實由於此則溫陵之冤伸然後淨之冤可伸故宋氏臨歿之言如此子孫守其遺敎留奉神主以待溫陵義理之一伸矣及至英宗己未春溫陵復位是年夏自上特命致祭于淨右議政臣宋寅明筵白曰先正臣金淨致祭事命下矣聞先正被禍後其夫人有勿埋神主之遺言故其子孫尙奉神主於其家云此雖出於婦人之至痛今當賜祭之日旣知神主之尙在則朝家亦何忍使之埋安耶夫國家於從祀大名賢及功臣節死之人皆令不祧先正雖非從祀先賢道德學問旣與先正臣趙光祖竝稱且其守正被禍至今令人飮泣則風烈不下於死節況今溫陵復位實由先正一疏則亦可謂有功於國家今若特許不祧而仍令致祭於其神主則恐合便當矣自上歷詢筵臣後有今番致祭則行於墓所不祧一款議大臣稟處之命判府事臣金在魯獻議以爲國家於文廟從祀太廟配享勳臣外未嘗不祧節死人之不祧臣則未之前聞今此先正臣金淨神主之尙奉律以國法未爲得當而右相所論何忍使之埋安旣存之神主云者誠亦然矣爲今之道一付諸本家朝家勿與焉可也右議政臣宋寅明以爲此事臣旣發端則今何敢別容獻議而金淨道德學問旣與先正臣趙光祖齊稱則今雖別令其不祧未見其不可也而況其神主之不埋初出於慘禍後婦女哀痛之情因事上聞適在於二百年之後其情則可哀其事則可貴且所謂不祧非別有恩典之可以擧行旣不忍使之埋安則此便是許以不祧臣之愚見自初如此云上命依金判府事議施行判府事之議旣以付之本家爲言故至于今循襲權奉然而朝家勿與焉云爾則是無成命也無成命而不祧乃是無於禮之禮也第念不忍使之埋安云者兩大臣之議同而旣不忍使之埋安則便是許以不祧云者亦可見微意之所在也朝家所以不忍埋安付諸本家者亶出於愍念其香火之遽撤則雖無不祧之命有以見許不祧之意也到此地頭爲子孫者非惟不忍埋安誠亦不敢埋安也噫宋氏遺言出於至痛畢竟溫陵復位果符其言則其情可謂慽矣其識可謂明矣戊寅春溫陵誌狀之纂輯也先大王親覽其請復疏而下敎曰金淨以一郡守抗章辭嚴義正百載之下令人澟然己未年只錄其後可謂欠典仍命貤贈上相嗚呼我聖祖臨文興感奬歎忠節特旨褒贈之眷誠出尋常萬萬矣噫當初己未收議時則果無節義不祧之例故金在魯之持難蓋以此也而自甲戌以後始起節義不祧之例次第蒙恩間又旁照追紀功烈而不祧者亦非一二南漢斥臣忠正公臣洪翼漢等江都殉節人文忠公臣金尙容等壬辰節死人忠烈公臣宋象賢文烈公臣趙憲忠烈公臣高敬命等故相臣金宗瑞皆皆以節義不祧文忠公臣李廷龜文肅公臣徐渻文翼公臣李德馨文烈公臣金誠一等皆以功烈不祧至於年前文忠公臣李時稷忠顯公臣宋時榮等亦以節義因儒臣疏請而擧蒙不祧之典又況於近年先正臣文正公金麟厚以其神主尙在特命不祧已例班班可據非一則淨之獨未蒙恩豈無向隅之歎嗚呼金淨道德學問功烈節義兼美於一身可傳於百世則今雖特令其不祧允合事例而況其不忍埋安已有朝廷之定論付之本家實萬不祧之微意則便是朝家已許之不祧而特無成命耳今也式遵恩例仍賜處分抑有所不容已者假使金在魯之獻議在於今日則已例之可據旣如是明白必不獨於淨之不祧而有所持難也臣等或居淨生長之鄕或居淨丘墓之邑或居淨杖屨之地俎豆絃誦薰沐藏修日月之久矣每念其不祧一款一任本家尙闕成命則是使先正祠板居於祧與不祧之間幽明之際苟焉如此而終不得列于祀典以比於諸賢則非徒未安於先正香火之禮抑恐有缺於聖明崇報之道故竊願一達於黈纊之下而顧以愚昧疎賤泯默至此今伏聞溫陵有勒石之命猗歟休哉以聖上繼述之孝闡先后光復之蹟掦聖祖弘倫之烈被之貞珉永垂無窮則淨之危忠大節又將表白於紀實之顯刻而仍念淨生前死後之屈伸旣與溫陵義理無不相關則惟前日未究竟之恩典似若有待於今日故玆敢裹足上來相率叫閽瀝陳微悃伏乞聖明俯賜鑑諒特許淨樹立之兼備旁照已行之近例遄降成命許以不祧一以遂先朝褒尙之恩一以表先正殉國之忠千萬幸甚答曰省疏具悉文簡公金淨不祧事己未溫陵復位時故相筵奏可謂不易之常論先朝處分無異允可而在其時則節義人不祧未有成式至甲戌以後始有定制如文忠公李廷龜忠肅公徐渻諸人亦以事功之可觀一體不祧寧或持疑況文簡之室人辦命也其說曰公論之定必待百年冤未伸雖百代勿埋神主其言切悲其節絶高以此朝家勿許埋置於去己未而今年適營溫陵立碑之役諸儒之疏登徹於此時亦可謂若有待焉特許爾等之請仍令該曹照例擧行卜日遣承旨致祭于文簡之祠祭文當製下爾等知悉